
Samsung prezintă unitățile SSD P9 și P7 cu USB4 la Gamescom 2026
Modelul de top P9 și versatilul P7 extind gama de unități SSD portabile Samsung cu conectivitate USB4

Performanța dublată de 4.000 MB/s susține fluxurile de lucru solicitante, inclusiv înregistrarea directă 12K

Prima unitate SSD portabilă cu USB4 de 8 TB din lume, cu viteze de până la 4.000 MB/s, combină stocarea de mare viteză și capacitate ridicată cu o compatibilitate extinsă și o durabilitate dovedită
KÖLN, Germania – 26 august 2026 – Samsung Electronics Co., Ltd., lider global în tehnologia avansată a memoriilor, a dezvăluit astăzi P9 și P7, unitățile sale portabile de stocare (SSD) de ultimă generație, dotate cu conectivitate USB4. Compania a prezentat noua Serie P la Gamescom 2026, cel mai mare eveniment de gaming din lume, desfășurat la Köln, Germania, în perioada 26-30 august.

Concepută pentru a satisface cerințele de stocare în creștere rapidă generate de conținutul video la rezoluție ultra-înaltă, conținutul AI și jocurile de mari dimensiuni, Seria P include modelul de top P9, care oferă performanțe de nivel înalt pentru utilizatorii profesioniști, și P7, conceput pentru o stocare rapidă și convenabilă în utilizarea de zi cu zi.

„Pe măsură ce crearea de conținut bazat pe inteligență artificială și videoclipurile la rezoluție ultra-înaltă transformă cantitățile mari de date într-o parte a vieții de zi cu zi, utilizatorii se așteaptă din ce în ce mai mult la experiențe de stocare mai rapide și mai fiabile”, a declarat Tommy Kwon, vicepreședinte și directorul echipei de business pentru produse de marcă la Samsung Electronics. „Oferind stocare rapidă a fișierelor și funcții de copiere de rezervă, Seria P este concepută pentru a oferi atât profesioniștilor, cât și utilizatorilor obișnuiți performanța de care au nevoie pentru a lucra eficient într-o gamă largă de aplicații.”

P9: performanță de până la două ori mai mare cu USB4

Având la bază tehnologia USB4, modelul de top P9 livrează viteze de citire secvențială de până la 4.000 de megabyți pe secundă (MB/s) și viteze de scriere secvențială de până la 3.800 MB/s, oferind performanțe de transfer de neegalat în industrie. Vitezele sale secvențiale de citire și scriere sunt de aproximativ două ori mai mari comparativ cu cele ale generației anterioare. În comparație, modelul T9 de 4 terabyți (TB), dotat cu o interfață USB 3.2 Gen 2x2, oferă viteze secvențiale de citire și scriere de până la 2.000 MB/s.

De asemenea, P9 este prima unitate SSD portabilă cu USB4 de 8 TB din lume care acceptă viteze de până la 4.000 MB/s. Pentru acest nivel de inovație și capacitate tehnologică, P9 a fost recunoscut cu un premiu CES 2026 Innovation Award la începutul acestui an.

Cu o performanță de scriere susținută și puternică, P9 permite înregistrarea directă 12K pentru fluxurile de lucru din producțiile profesionale, permițându-le creatorilor să capteze, să stocheze și să editeze fișiere de imagine RAW de mari dimensiuni și videoclipuri la rezoluție ultra-înaltă.

P7: stocare rapidă și versatilă pentru utilizarea de zi cu zi

Beneficiind și el de tehnologia USB4, P7 este conceput pentru a oferi o stocare rapidă și convenabilă pentru muncă, divertisment și utilizarea de zi cu zi. Acesta oferă o compatibilitate extinsă cu o gamă largă de dispozitive gazdă, inclusiv computere, laptopuri, telefoane inteligente, console de gaming și camere digitale.

P7 a trecut cu succes testele de rezistență la căderi de la 2 metri, precum și testele de durabilitate la șocuri și vibrații, ajutând utilizatorii să își păstreze datele importante protejate în timpul călătoriilor, al activităților în aer liber și în alte medii mobile.

Disponibilitate

Seria de unității SSD portabile Samsung P va fi disponibilă în capacități de 1 TB, 2 TB, 4 TB și 8 TB, cu o lansare globală care va începe pe 31 august.
*Capacitățile disponibile pot varia în funcție de piață. Anumite capacități ar putea fi lansate la o dată ulterioară.

Modelul P9 va avea prețuri de vânzare recomandate de producător (PRP) de 339,99 USD pentru 1 TB, 649,99 USD pentru 2 TB, 1.349,99 USD pentru 4 TB și 2.699,99 USD pentru 8 TB. Modelul P7 va avea PRP de 289,99 USD pentru 1 TB, 549,99 USD pentru 2 TB, 1.149,99 USD pentru 4 TB și 2.289,99 USD pentru 8 TB.

Pentru mai multe informații despre seria de unități SSD portabile Samsung P, accesați Samsung.com.

###

Despre Samsung Electronics Co. Ltd.
Samsung inspiră lumea și conturează viitorul prin idei și tehnologii transformatoare. Compania redefinește domeniul televizoarelor, al publicității digitale, al telefoanelor inteligente, al dispozitivelor purtabile, al tabletelor, al electrocasnicelor și al sistemelor de rețea, precum și al memoriilor, al sistemelor LSI și al producției de cipuri. De asemenea, Samsung promovează tehnologii avansate de imagistică medicală, soluții HVAC și robotică, creând în același timp produse auto și audio inovatoare prin intermediul Harman. Prin ecosistemul său SmartThings, prin colaborarea deschisă cu partenerii și prin integrarea inteligenței artificiale în întregul său portofoliu, Samsung oferă o experiență conectată, fluidă și inteligentă. Pentru cele mai recente noutăți, accesați Samsung Newsroom: news.samsung.com.

